text: Mærsk påtager sig ansvar for ulykke
  03 april 2012 kl. 06.52
  Maersk Drilling påtager sig ansvaret for en ulykke, der i 2009 førte til en 27-årig oliearbejders død på Nordsøen.
  Selskabet får en bøde på 50.000 kroner. Det skriver Fagbladet 3F.
  Den skotske oliearbejder mistede livet på boreriggen Mærsk Resolute. Han blev ramt af et metalrør, da han skulle til at teste trykket i en oliebrønd.
  - Mærsk har ikke ført tilstrækkeligt tilsyn med, om sikkerhedsreglerne blev overholdt under arbejdet, siger Steen Bøjlund, politiadvokat i Syd- og Sønderjyllands Politi, til bladet.
  Mærsk Drilling, der er en del af A.P Møller-Mærsk-koncernen, der var driftsansvarlig, har valgt at acceptere bøden på 50.000 kroner, inden sagen nåede frem til retten. Fremover bliver sikkerheden bedre, lover selskabet:
  - Som følge af ulykken har vi indført, at alle, som arbejder på vores rigge - også underleverandører - bliver undervist i vores sikkerhedsprocedurer, siger Samir Abboud, juridisk chef i Maersk Drilling, til Fagbladet 3F.
  